text: Miljøregler: Venstre vil lempe på regler
  26 februar 2015 kl. 18.00
  Venstre vil lempe på de stramme miljøregler, som forbyder alle former for ændringer i en zone fra 300 meter til 3 kilometer fra kysten. Kommunerne skal have mere frihed til at dispensere.
  Partiet vil afskaffe den såkaldte kystnærhedszone, der bestemmer, hvor og hvordan der kan bygges i en bræmme 300 meter til 3000 meter fra landets kyster.
  Bestemmelsen har bl.a. været kritiseret i flere indslag i TV SYD.
  Bestemmelserne for kystnærhedszonen skal erstattes af de mere lempelige regler i planloven, mener partiet.
  - Vi vil give kommunerne mere frihed til selv at planlægge udvikling nær kysten.
  - Kommunerne skal kunne give tilladelse til flere vækst- og jobskabende initiativer som udvidelse af campingpladser, etablering af volleyballbaner eller virksomhed i nedlagte landbrugsejendomme, siger miljøordfører Thomas Danielsen til Ritzau.
  Ligeledes er partiet parat til at lempe de regler for byggeri, der gælder inden for strandbeskyttelseslinjen. Det er en bræmme fra kysten og 300 meter ind i landet.
  Venstre mener, at reglerne skal ophæves, de steder hvor der i dag er huse eller veje.
  Ingen af forslagene vækker dog glæde hos miljøminister Kirsten Brosbøl (S). Hun er bange for, at kysten dermed bliver plastret til med byggeri.
  